КРИТЕРИЈУМ ОЦЕЊИВАЊА СТРУЧНОГ ВЕЋА НАСТАВНИКА ФИЗИЧКОГ И ЗДРАВСТВЕНОГ ВАСПИТАЊА
ПРАЋЕЊЕ И ОЦЕЊИВАЊЕ УЧЕНИКА 5.-8. РАЗРЕДА
Оцењивање се врши бројчано на основу остваривања оперативних задатака и минималних образовних захтева. Праћење напредовања ученика обавља се сукцесивно, током целе школске године на основу јединствене методологије која предвиђа следеће тематске целине: стање моторичких способности, усвајање здравствено хигијенских навика, достигнут ниво савладаности моторичких знања, умења и навика у складу са индивидуалним могућностима ученика и односа према раду:
-Стање моторичких способности – спроводи се у простору координације, снаге (статичке, репетативне и експлозивне), гипкости и издржљивости
-Усвојеност здравствено-хигијенских навика прати се на основу утврђивања нивоа правилног држања тела и одржавања личне и колективне хигијене, а такође и на основу усвојености и примене знања из области здравља
-Достигнут ниво савладаности моторичких знања, умења и навика спроводи се према утврђеним минималним образовним захтевима
-Однос ученика према раду прати се током целе школске године кроз праћење ношења и уредности опреме за час, редовног присуства на часовима, извршавања датих задатака на часовима. 
Опрема: Ученик је дужан да на часовима физичког васпитања има уредну и одговарајућу спортску опрему: чисте патике за салу, испеглану белу мајицу кратких рукава и тегет или црне бермуде/шорц, дужине изнад колена, при чему ширина није прописана. У случају поштеде, ученице могу носити тренерку уместо бермуда/шорца.
ВРСТЕ ОЦЕЊИВАЊА
	Праћење развоја и напредовања ученика у току школске године се врши формативним и сумативним оцењивањем;
-Формативно оцењивање је редовно и планско прикупљање релевантних података о напредовању ученика, постизању прописаних исхода и циљева и уноси се у педагошку документацију.
-Сумативно оцењивање је вредновање постигнућа ученика на крају програмске целине или за квалификациони период из предмета и владања. Оцене добијене сумативним оцењивањем су бројчане и уносе се у дневник рада и могу се унети и у педагошку документацију.
Оценом се изражава:
1. Оствареност циљева и прописаних, односно прилагођених стандарда постигнућа, достизање исхода и степена развијености компетенција у току савладавања програма предмета;
2. Ангажовање ученика у настави;
3. Напредовање у односу на претходни период;
Бројчане оцене су: одличан (5), врло добар (4), добар (3), довољан (2) и недовољан (1).
МОТОРИЧКЕ СПОСОБНОСТИ
	Ученици на почетку године раде тестове за процену моторичких способности. Током године раде на њиховом побољшању у складу са планом активности који се прави уз помоћ наставника. Напредак ученика на завршном у односу на сопствене резултате на иницијалном тестирању треба да буде видљив и награђује се оценом 5.
За унапређење моторичких способности ученици током године раде комплексе вежби обликовања без и са реквизитима. Сваки ученик најмање једном у полугодишту припрема комплекс вежби и демонстрира га користећи адекватну терминологију.
БАЗИЧНИ СПОРТОВИ – ГИМНАСТИКА И АТЛЕТИКА
	За сваки елемент технике или састав елемената (гимнастика) ученик добија посебну оцену у педагошку евиденцију:
Оцена 1 – ученик одбија да изводи вежбе;
Оцена 2 – ученик покушава да изведе елемент али неуспешно, није га савладао;
Оцена 3 – ученик изводи елемент без потпуне контроле и са сувишним или непотпуним покретима;
Оцена 4 – ученик изводи елемент координисано али уз асистенцију;
Оцена 5 – ученик правилно и самостално изводи елемент.
СПОРТСКЕ ИГРЕ – РУКОМЕТ, КОШАРКА И ОДБОЈКА
	За сваки елемент технике или кроз игру тј. Тактичке задатке ученик добија посебну оцену у педагошку евиденцију:
Елементи технике
Оцена 1 – ученик одбија да изводи елемент технике;
Оцена 2 – ученик покушава да изведе елемент али неуспешно, није га савладао;
Оцена 3 – ученик изводи елемент технике али нема контролу над лоптом и јављају се сувишни покрети који ометају извођење;
Оцена 4 – ученик изводи елемент правилно али недовољно прецизно;
Оцена 5 – ученик правилно и прецизно изводи елемент технике.
Игра
Оцена 1 – ученик одбија да учествује у игри и да изводи техничко тактичке задатке;
Оцена 2 – ученик учествује у игри и покушава али неуспешно да примени елементе технике и не сарађује са члановима екипе;
Оцена 3 – ученик игра спортску игру примењујући основну технику, неопходна правила и сарађује са члановима екипе;
Оцена 4 – ученик игра спортску игру примењујући виши ниво технике, већи број правила, једноставније тактичке комбинације уз висок степен сарадње са члановима екипе;
Оцена 5 – ученик игра спортску игру примењујући сложене елементе технике, испуњавајући тактичке задатке уз висок степен сарадње са члановима екипе.
ТЕОРИЈА – ФИЗИЧКА КУЛТУРА И ЗДРАВСТВЕНО ВАСПИТАЊЕ
	Ученици који су ослобођени практичног дела наставе на основу лекарске документације у обавези су да редовно присуствују часовима. Ученици који из здравствених или других разлога нису радили практично исти ће теоретски одговарати.
Стручно веће наставника физичког и здравственог васпитања се придржава критеријума оцењивања који је дефинисан и усклађен са Правилником о оцењивању ученика у основном образовању и васпитању, објављен у „Службеном гласнику РС“.

